b'\n_START_ARTICLE_\nWaldorfska \xc5\xa1ola\n_START_SECTION_\nZgodovina\n_START_PARAGRAPH_\nWaldorfska \xc5\xa1ola se je porodila iz prijateljstva med Rudolfom Steinerjem in lastnikom tovarne cigaret Waldorf-Astoria, Emilom Moltom. Pobuda je pri\xc5\xa1la z Moltove strani: otrokom svojih delavcev je \xc5\xbeelel omogo\xc4\x8diti izobra\xc5\xbeevanje, ki jim bo zagotovilo neodvisno razmi\xc5\xa1ljanje, ustvarjalnost in odgovornost do dru\xc5\xbebe. Dr. Steiner je z veseljem sprejel pobudo in leta 1919 je bila v Stuttgartu ustanovljena prva Steiner-Waldorfska \xc5\xa1ola. Sedaj je takih \xc5\xa1ol ve\xc4\x8d kot 850.\n_START_SECTION_\nRazrednik\n_START_PARAGRAPH_\nPosebno mesto na osnovni \xc5\xa1oli ima razrednik, ki praviloma u\xc4\x8di vsak dan prvi dve uri svoj razred. To mu omogo\xc4\x8da, da lahko spremlja osebnostni in u\xc4\x8dni razvoj posameznikov v razredu. Razrednik u\xc4\x8di isti razred vseh 9 let in pou\xc4\x8duje ve\xc4\x8dino predmetov.\n_START_SECTION_\nNa\xc4\x8din pou\xc4\x8devanja\n_START_PARAGRAPH_\nNa\xc4\x8din pou\xc4\x8devanja naj bi bil umetni\xc5\xa1ki. Waldorfska pedagogika poudarja, da je mogo\xc4\x8de vsak predmet pou\xc4\x8devati na t.i. umetni\xc5\xa1ki na\xc4\x8din. Na ta na\xc4\x8din naj bi bilo u\xc4\x8denje bolj u\xc4\x8dinkovito. Njihov moto je "na\xc5\xa1a pedagogika je pedagogika za glavo, roke in srce"._NEWLINE_Pri urniku \xc5\xa1olanja upo\xc5\xa1tevajo ritem dneva in no\xc4\x8di. To pomeni, da je vsako novo u\xc4\x8dno snov potrebno prespati, saj naj bi bil tako proces pomnjenja bolj u\xc4\x8dinkovit. Naslednji dan se snov ponovi, pri \xc4\x8demer naj bi u\xc4\x8denci pozabili nesmiselne informacije in vsrkali samo najpomembnej\xc5\xa1e in najpotrebnej\xc5\xa1e znanje. Pravilen ritem naj bi prihranil tudi mo\xc4\x8di._NEWLINE_Velik poudarek dajejo tudi na razvoj stika do narave in do ustreznega razvoja med\xc4\x8dlove\xc5\xa1kih odnosov. Na Waldorfski \xc5\xa1oli dajejo velik poudarek na vzgojo \xc4\x8dloveka in ne le zgolj izobra\xc5\xbeevanje. Pomembno jim je ustvariti "celovitega \xc4\x8dloveka in ne zgolj izobra\xc5\xbeenca". Dana\xc5\xa1nje probleme re\xc5\xa1ujejo z gledali\xc5\xa1kimi igrami, kjer igrajo oz. sodelujejo prav vsi otroci v razredu, s tedenskimi \xc5\xa1olami v naravi, kjer se otroci lahko zares pove\xc5\xbeejo drug z drugim, z nastopi celega razreda na \xc5\xa1olskih praznikih._NEWLINE_Na Waldorfski \xc5\xa1oli imajo tudi poseben ideal u\xc4\x8ditelja. Ta naj bi bil dinami\xc4\x8den, saj je pomembno, da se razvija skupaj z otroki. Otroci naj bi rabili u\xc4\x8ditelje s sve\xc5\xbeim du\xc5\xa1evnim razpolo\xc5\xbeenjem, take, ki imajo radi otroke in radi pou\xc4\x8dujejo.\n_START_SECTION_\nOsnovna \xc5\xa1ola\n_START_PARAGRAPH_\nPrvi razred ima pouk samo do 12.25, s tem, da traja odmor 1 uro in 5 minut. Glavna ura traja 1 uro in pol. Od 2. do 4. razreda traja glavna ura 2 uri, 1 uro in 10 minut imajo odmora, nato pa \xc5\xa1e 3 ure pouka do 13.35. Od 5. do 9. razreda traja pouk do 16.30. V glavnih urah pou\xc4\x8dujejo predmete, kot sta matematika in sloven\xc5\xa1\xc4\x8dina. 3 do 5 tednov se v glavnih urah pou\xc4\x8duje isti predmet, u\xc4\x8ditelj lahko spreminja in prilagaja program glede na potrebe posameznega razreda.\n_START_SECTION_\nGimnazija\n_START_PARAGRAPH_\nProgram Waldorfske gimnazije traja 4 ali 5 let. Po 4 letih dosega znanje maturitetni standard in takrat se lahko dijak odlo\xc4\x8di, ali gre na maturo, ali pa nadaljuje \xc5\xa1olanje \xc5\xa1e 1 leto in utrdi znanje. Pouk poteka samo dopoldne, v vsakem razredu pa je po en oddelek. Letniki so predstavljeni kot razredi od 9. do 12. (1. do 4. letnik) ter 13. razred oz. maturitetni te\xc4\x8daj. Pouk predmetov kot so sloven\xc5\xa1\xc4\x8dina, matematika, fizika, zgodovina, geografija, kemija, biologija, umetnostna zgodovina, poteka v u\xc4\x8dnih obdobjih, ki trajajo od dva do \xc5\xa1tiri tedne. V tem \xc4\x8dasu se dijaki vsak dan sre\xc4\x8dajo s tem predmetom pri glavni uri, ki je prva jutranja ura in traja 120 minut. _NEWLINE_Pri tujem jeziku se razred deli na dve skupini, in sicer na tiste, ki se jezika \xc5\xa1ele za\xc4\x8denjajo u\xc4\x8diti, ter na tiste, ki imajo osnove \xc5\xbee izdelane. Tako je pri angle\xc5\xa1\xc4\x8dini in nem\xc5\xa1\xc4\x8dini. Umetni\xc5\xa1ki in rokodelski predmeti so razdeljeni na 2 ali 3 skupine. _NEWLINE_Posebnost Waldorfske \xc5\xa1ole so praktikumi, kar pomeni, da imajo delo na prostem. V 9. razredu obi\xc5\xa1\xc4\x8dejo na kmetijo, v 10. se ukvarjajo z geodetskimi storitvami, v 11. imajo delo v ustanovi, ki se ukvarja s socialnim delom (bolni\xc5\xa1nica, dom za ostarele). V 12. letniku se dijaki sami odlo\xc4\x8dijo za projektno delo, o katerem dogovorijo z mentorjem in ga nato izvedejo. Pri pouku sodelujejo tudi tuji predavatelji. _NEWLINE_Druge dejavnosti: gledali\xc5\xa1ke igre in koncerti, zbor in orkester, abonma (obisk je obvezen), izmenjava dijakov in sodelovanje s \xc5\xa1olami v tujini. Preverjanja in ocenjevanja znanja potekajo po "Pravilniku o preverjanju in ocenjevanju znanja v gimnazijah", ki ga je izdalo Ministrstvo za \xc5\xa1olstvo, znanost in \xc5\xa1port. Posebnost je, da je ocenjevanje vsa leta opisno, ker naj bi u\xc4\x8ditelj zgolj spremljal otroka z razli\xc4\x8dnih vidikov. \xc5\xa0ola naj ne bi temeljila na strahu. Pravijo, da "ne postavimo okvira znanja in ne ocenjujemo \xc4\x8dloveka po tem, koliko sodi v ta okvir. V otrocih i\xc5\xa1\xc4\x8demo potenciale in jih sku\xc5\xa1amo \xc4\x8dim bolj razviti".'